เคเค-ภัทรติดปีกทุนแน่นรับธุรกิจ
“เกียรตินาคิน” ย้ำทุนแข็งแกร่ง พร้อมรับเกณฑ์บาเซิล 3 เน้นขยายสินเชื่อเช่าซื้อเชื่อตลาดรถมาแรง ชื่อภัทรช่วยขยายธุรกิจได้
2 เม.ย. 2555

“เกียรตินาคิน” ย้ำทุนแข็งแกร่ง พร้อมรับเกณฑ์บาเซิล 3 เน้นขยายสินเชื่อเช่าซื้อเชื่อตลาดรถมาแรง ชื่อภัทรช่วยขยายธุรกิจได้
นายธวัชไชย สุทธิกิจพิศาล ประธานเจ้าหน้าที่บริหารและกรรมการผู้จัดการใหญ่ ธนาคารเกียรตินาคิน กล่าวว่า ในช่วง 12 ปีนี้ธนาคารไม่มีความจำเป็นต้องเพิ่มทุน แม้จะมีการบังคับใช้เกณฑ์บาเซิล 3 เพราะระดับเงินกองทุนของธนาคารมีความแข็งแกร่งอยู่ที่ 15.4% โดยในจำนวนนี้เป็นเงินกองทุนขั้นที่ 1 ถึง 14.7% 
นายธวัชไชย กล่าวว่า ปีนี้สินเชื่อเช่าซื้อจะขยายตัวได้ดี รถยนต์บางค่ายเริ่มมองแล้วว่าปีนี้ยอดขายรถยนต์จะทะลุ 1 ล้านคัน ปีนี้ธนาคารจะมุ่งไปที่สินเชื่อเช่าซื้อรถยนต์เหมือนเดิม ตั้งเป้าหมายขยายสินเชื่อรวม 15-20% โดยในช่วงไตรมาสแรกขยายสินเชื่อแล้ว 5% 
ปัจจุบันสินเชื่อเช่าซื้อรถยนต์ของธนาคารมีสัดส่วน 70% ที่เหลือ 30% เป็นสินเชื่อขนาดกลางและขนาดย่อม (เอสเอ็มอี)
นายธวัชไชย กล่าวว่า การจัดตั้งกลุ่มธุรกิจการเงินเกียรตินาคินภัทร จะมีการนำเสนอขอที่ประชุมผู้ถือหุ้น เพื่อดำเนินการให้แล้วเสร็จในเดือน ส.ค.นี้ เนื่องจากต้องมีการเพิ่มทุนเพื่อแลกหุ้น โดยแบรนด์ของเกียรตินาคินและภัทรจะยังคงอยู่ เนื่องจากแบรนด์ของภัทรช่วยเสริมในกลุ่มลูกค้าธนบดีธนกิจ ซึ่งเป็นกลุ่มที่มีเงินออมสูง ซึ่งเป็นธุรกิจที่เกียรตินาคินไม่ได้ทำ แต่เป็นตลาดที่เติบโตสูงขึ้นเรื่อยๆ ซึ่งจะช่วยเพิ่มในส่วนรายได้ค่าธรรมเนียม